google/wiki40b huggingface dataset:
Akupunktūra

Akupunktūra (lot. acus – adata + punctura – (į)dūrimas) – alternatyvios medicinos gydymo metodas, paremtas tam tikrų kūno taškų dirginimu specialiomis adatomis.
Akupunktūra atsirado Kinijoje, vėliausiai pirmajame tūkstantmetyje pr. m. e., rasti archeologiniai įrodymai, datuojami Hano dinastija (202 m. pr. m. e. – 220). Šiais laikais – tai tradicinės kinų medicinos dalis, taip pat paplitusi ir kitose Azijos šalyse.
Vakarų šalyse akupunktūra priskiriama pagalbinei ar alternatyviajai medicinai.

Klinikinė praktika

Per akupunktūros procedūrą naudojamos 13–130 mm ilgio ir 0,16–0,46 mm skersmens adatos, pagamintos iš nerūdijančio plieno, rečiau – sidabro ar aukso. Nuvalęs ligonio odą spiritu, gydytojas į ją adatą smeigia statmenai, o paskui sukamuoju judesiu kiek reikia pastumia gilyn. Susmaigstytos adatos paliekamos 5–15 min.
Kai ligonis gydomas mikroakupunktūra, į reikiamus odos taškus susmaigstytos plonytės neilgos adatėlės užklijuojamos ir paliekamos odoje 1–14 d.
Gydant elektroakupunktūros metodu, odos taškai per susmaigstytas adatas dar veikiami el. srove.

Efektyvumas

Akupunktūros procedūros padeda sergantiems vegetacine distonija, periferinės nervų sistemos, kvėpavimo organų, širdies ir kraujagyslių, virškinamojo trakto ir alerginėmis ligomis.
Akupunktūros kritikai teigia, kad jos efektyvumas nėra didesnis nei placebo efekto.
Lygatnės savivaldybė

Istorija

Savivaldybė sudaryta 2009 m. reformos metu iš Cėsių rajono dalies.
Arsenijus Čanyševas

Arsenijus Čanyševas (rus. Арсений Николаевич Чанышев; 1926 m. balandžio 18 d. – 2005 m. rugpjūčio 3 d.) – dabarties filosofas, Maskvos valstybinio universiteto profesorius.

Svarbiausias veikalas

Savo unikaliame „Traktate apie nebūtį“ („Трактат о небытии“) Čanyševas įrodinėja nebūties pirmumą ir viešpatavimą būtyje, nes būtis, pasak filosofo, – tik nebūties šešėlis, jos išvirkštinė pusė. Visa tikrovė yra nebūties vandenynas, kuriame būties tik tiek, kiek ant vandenyno paviršiaus išsiliejusios naftos lašelio plėvelės.
Savo traktatą Čanyševas baigia žodžiais: „žmogus ateina iš nebūties ir išeina į nebūtį, taip nieko ir nesupratęs“.
Butkiškis (Anykščiai)

Istorija

Vienoje kaimo sodyboje nuo 1945 m. vasaros iki 1949 spalio 28 d. buvo partizanų bunkeris. Šis bunkeris buvo laikomas Algimanto apygardos, o nuo 1948 08 mėn. visos Aukštaitijos partizanų vadaviete. 1949 m. spalio 28 dieną šį bunkerį apsupus priešams susisprogdino Šiaurės Rytų (Karaliaus Mindaugo) srities vadas Antanas Slučka-Šarūnas.
Reno metropolitenas

Sistema

Reno miesto metropolitenas atidarytas 2002 metų Kovo 15 dieną. Metropoliteno bėgiais važinėja „Siemens Transportation Systems“ VAL traukiniai (automatizuotas lengvasis traukinys). Metropoliteno sistemą sudaro viena linija, kurioje 9,4 km atkarpoje išsidėstė 15 stotelių, iš kurių 13 yra po žeme. Normanas Fosteris (Norman Foster) suprojektavo „La Poterie“ stotelę ir esamus viadukus linijoje.
Sistemą bet kuriuo paros metu gali valdyti tik keturi žmonės dispečerinėje, kuri yra šalia „Chantepie Yards“. 120 vaizdo kamerų yra išdėstytos po visą metropoliteno sistemą: stoteles, tunelius, išėjimus ir įėjimus.
Metropolitenas pradeda savo darbą nuo 05:20 ryte ir yra uždaromas 00:40 kiekvieną savaitės dieną. Kelionė nuo linijos pradžios iki pat galinės stotelės trunka 16 minučių, o vidutinis traukinio greitis yra 32 kilometrai per valandą. Visose stotelėse neįgaliųjų patogumui yra įrengti liftai.
16 traukinių, kurių kiekvienas sveria 28 tonas ir yra 26 metrų ilgio važinėja dviejomis poromis bėgių (pirmyn ir atgal vienas šalia kito). Kiekvienu traukiniu gali keliauti 158 keleivių (50 sėdimų ir 108 stovimų vietų). Anksčiau traukiniai atvykdavo kas 3-7 minutes, bet kai 2005 metais į liniją buvo paleisti 4 papildomi sąstatai, tiek pat buvo įsigyta 2006 metais ir pagal paskutinius duomenis traukiniai atvyksta į stoteles kas 90 sekundžių.
Pablo Heredia

Pablo Heredia (gimė 1979 m. liepos 4 d. Buenos Airėse) – argentiniečių aktorius. Suvaidino populiariojoje argentiniečių telenovelėje „Rebelde way“.
Neteisėtas miško kirtimas

Neteisėtas (savavališkas) miško kirtimas – medžių kirtimas miškuose, pažeidžiant tokią veiklą reguliuojančius teisės aktus. Platesne prasme ši sąvoka gali apimti bet kokį nelegalų miško naikinimą, vertinant visus su tuo susijusius veiksmus, kaip kad miško įsigijimo, kirtimo leidimų gavimo teisėtumą, ir pan.
Pasaulio Banko vertinimu, 2002 m. apie 15 % visos medienos pasaulyje buvo gauta pažeidžiant įstatymus, o INTERPOL duomenimis šis rodiklis 2011 m. siekė 20–50 %. Kai kuriose šalyse, pvz., Indonezijoje, Kambodžoje, Bolivijoje, Papua Naujojoje Gvinėjoje, neteisėta medienos gavyba išlieka ženkliai didesnė nei kitose. Aktyviausiai neteisėti kirtimai vykdomi tropiniuose miškuose.

Mastai

Neteisėti miško kirtimai vykdomi slaptai, todėl sunku tiksliai įvertinti jų mastą. Priklausomai nuo tyrimo metodo, neretai apie tą pačią šalį gaunami stipriai besiskiriantys duomenys. Tačiau sutariama, kad tokia veikla užfiksuojama visų tipų miškuose, tiek išsivysčiusiose, tiek besivystančiose šalyse. INTERPOL teigimu, nuo 20 iki 50 % medienos gavybos pasaulyje yra neteisėta, o jos vertė siekia 10–15 mlrd. JAV dolerių. Tarptautinę prekybą neteisėtai gauta mediena ši organizacija laiko viena iš organizuoto tarptautinio nusikalstamumo formų.
2004–2005 m. duomenimis, neteisėtas miškų kirtimas didžiausią dalį sudarė tokiose šalyse kaip Kambodža (90 %), Bolivija (80 %), Peru (80 %), Indonezija (70–80 %), Papua Naujoji Gvinėja (70 %), Ekvadoras (70 %), Gabonas (70 %). Aktyviausiai tokia veikla vyksta tropiniuose miškuose Pietryčių Azijoje, Centrinėje Afrikoje ir Lotynų Amerikoje.
Lietuvoje pastaraisiais metais užfiksuojami keli šimtai neteisėto miško kirtimo atvejų kasmet. 2010 m. tokiu būdu buvo gauta 9811 m³ medienos, kas sudarytų 0,13 % visos šalies medienos gavybos (7,4 mln. m³)
Tarp didžiųjų medieną importuojančių šalių, nelegali mediena didžiausia dalį sudaro Japonijoje – 2008 m. apie 9 %, kitose – iki 4 %.
Briūlis

Istorija

Ankstyvaisiais viduramžiais Briūlyje buvo Kelno arkivyskupų rūmai. Prie jų buvusi gyvenvietė 1285 m. išsiplėtė į miestą. 1288 m. pastatyta pilis. XII–XVII a. Briulis buvo puodininkystės centras. 1730–1986 m. miesto apylinkėse vykdyta rusvųjų anglių kasyba.
Montbeliarde

Savybės ir eksterjeras

Šios veislės galvijams būdinga žala spalva esant baltos plaukų spalvos dėmėms, balta galva ir trumpi ragai. Subrendusios šios veislės karvės sveria 600–700 kg, o buliai 900–1200 kg. Motbeliard veislės karvių pienas dažniausiai naudojamas sūrio gamyboje, dėl dažnai pasitaikančio Kappa Casein BB, kuris pagerina sūrio kokybę. Nors šios veislės karvės yra žemesnio pieno produktyvumo negu šiuolaikinės holšteinų karvės, tačiau jos pasižymi ilgaamžiškumu ir vislumu, retai serga mastitu. Per metus iš šios veislės karvė primelžiama 7486 litrai 3,9 % riebumo ir 3,45 % baltymingumo pieno. Montbeliard veilės galvijai plačiai paplito daugelyje šalių, kryžminant ją su holšteinų veislės galvijais, kadangi jie turi geresnes mėsos savybes negu pastarosios veislės galvijai.
Difrakcinė gardelė

Difrakcinė gardelė yra sudaryta iš daug siaurų plyšelių arba griovelių, dažniausiai atskirtų tarpais, palyginamais su šviesos bangos ilgiu. Balta šviesa sklisdama per gardelę (pasireiškia difrakcija) arba nuo jos atsispindėdama interferuoja. Todėl susidaro keletas regimosios šviesos spektrų (vadinamų difrakcijos eile), kuriose spalvos išsidėsčiusios atvirščia tvarka (išsskyrus nulinės eilės).
Kompaktiniai diskai atrodo spalvoti, nes šviesa, atsispindėjusi nuo smulkių griovelių disko paviršiuje, interferuoja.

Taikymas

Difrakcinės gardelės yra taikomos moksle ir praktikoje kaip spektriniai prietaisai. Jomis nustatoma spinduliuojančios medžiagos sudėtis, matuojamas bangos ilgis.
Skulptorius (žvaigždynas)

Sculptor (Sculptor, Oct) – 36-as iš 88-ių pagal dydį pietinio pusrutulio žvaigždynas. Šiame žvaigždyne yra galaktikos pietinis polius. Rudenį Lietuvoje matoma tik šiaurinė žvaigždyno dalis. Blyškus. 1763 m. žvaigždynui pavadinimą suteikė Nicolas Louis de Lacaille. Žvaigždyne yra Skulptoriaus galaktikų grupė (artimiausia Vietinei galaktikų sistemai) bei Vežimo Rato galaktika.
Niujorko metropolitenas

Istorija

Pirmoji antžeminė viešojo transporto linija Niujorke buvo nutiesta 1868 m., tačiau 1940 m. ji buvo likviduota. Seniausia išlikusi Niujorko metropoliteno atkarpa buvo paleista 1885 m. Eismas pirmosiomis požeminėmis metropoliteno linijų atkarpomis buvo paleistas 1904 m. spalio 27 d. Niujorko savivaldybė skyrė daug lėšų visai miesto viešojo transporto plėtrai, įskaitant ir metropoliteno linijų statybai, tačiau jų eksploatavimas buvo išnuomotas privačioms kompanijoms. Dauguma požeminių metro linijų buvo tiesiamos Manhatane, tuo tarpu Brukline ir Bronkse metropoliteno linijos daugiausia tiestos aukščiau žemės. Šiuo metu keleivių pervežimus Niujorko metropolitene organizuoja Metropolitan Transportation Authority kompanija, kuri taip pat atsakinga ir už Niujorko aglomeracijos transporto tinklo plėtrą.
Mindaugas Karbauskis

Mindaugas Karbauskis (g. 1972 m. sausio 28 d. Naisiai, Šiaulių rajonas) – lietuvių teatro režisierius, kuriantis Maskvoje. Brolis – Ramūnas Karbauskis.
Modestas Stonys

Biografija

Karjerą pradėjo Kauno komandose, su FBK Kaunas klubu tapo šalies čempionu.
Lapių Šv. Jono Krikštytojo bažnyčia (Lenkija)

Istorija

1983 m. šioje vietovėje pastatyta medinė koplyčia. 1983 m. pradėtos bažnyčios statybos, kurios buvo užbaigtos 1985 metais. Bažnyčiai suteiktas Jono Krikštytojo vardas.
Vertėjas žodžiu

Vertėjas žodžiu - vertėjas, verčiantis sakytinę kalbą žodžiu. Tai gali būti, pvz., konferencijų vertėjas, taip pat teisės vertėjas, dirbantis baudžiamosios justicijos įstaigose (policijos komisariatas) ir verčiantis apklausų metu. Vertimas žodžiu paprastai būna sinchroninis arba nuoseklusis.

Konferencijų vertėjas

Konferencijų vertėjas - ne tik įvairių oficialių renginių, konferencijų, bet ir derybų bei posėdžių vertėjas. Europos Komisijos Konferencijų vertėjų tarnybos (SCIC) duomenimis, Lietuvai įstojus į Europos Sąjungą, darbui Europos Sąjungos institucijose prireikė bent 80 profesionalių konferencijų vertėjų, galinčių versti iš užsienio kalbų į gimtąją ir iš gimtosios į oficialiąsias Europos Sąjungos kalbas. Vertėjus šiam darbui atrenka Konferencijų vertėjų tarnyba egzaminų metu. Jie yra rengiami atskirose ES valstybėse narėse.
Julius Poškus

Biografija

1996–2000 m. Seimo nario Nikolajaus Medvedevo padėjėjas, individualios įmonės savininkas ir direktorius.
Nuo 1990 m. Lietuvos socialdemokratų partijos narys, Šiaulių skyriaus narys, Pakruojo grupės organizatorius. 1993–2001 m. Pakruojo skyriaus pirmininkas, 2001–2005 m. skyriaus pirmininko pavaduotojas, LSDP tarybos narys.
1997–2000 m. ir 2003–2007 m. Pakruojo rajono savivaldybės tarybos narys.
Inžinieriaus kelias

Inžinieriaus kelias – Lietuvių inžinierių profesinis žurnalas, ėjęs 1946 m. vasario mėn. – 1948 m. gruodžio mėn. Vakarų Vokietijos karo pabėgėlių stovyklose.

Istorija

Leistas Viurcburge, Augsburge bei Kemptene. Leido Lietuvių inžinierių ir technikų draugija (Nr. 1) Lietuvių inžinierių tremtinių draugija. Išleista 10 numerių.

Redaktoriai

Gražvydas Juozas Lazauskas, Juozas Vincentas Daniliauskas, B. Galinis, Česlovas Tamašauskas.
Svajūnas Čyžas

Karjera

Debiutas profesionaliame futbole įvyko 2017 m., kai sužaidė pirmas rungtynes A lyga pirmenybėse. Tais metais pasirodė 20 A lygos rungtynių ir pasižymėjo 3 įvarčiais.
2018 m. sužaidė 23 rungtynes ir pelnė įvartį.
2019 m. balandžio mėn. paskelbta, kad žaidėjas palieka klubą ir tampa laisvuoju agentu.
2019 m birzelio 19 , 2 metams  pasiraso sutarti su Sveicarijos Challenge League Fc Chiasso klubu

Žaidimas rinktinėjeChallenge League

Kviečiamas į jaunimo rinktines. Jaunimo rinktinėje buvo kapitonu. 
2 kartus tapo Baltijos taures nugaletoju
Valentinas Genys

Biografija

1966 m. pradėjo lankyti Miegučių pradinę mokyklą, 1970 m. perėjo į Šešuolių aštuonmetę mokyklą, 1977 m. baigė Ukmergės 4-ąją vidurinę mokyklą, 1982 m. baigė Lietuvos žemės ūkio akademiją, mokslinis agronomas.
1982 m. Nuotekų tarybinio ūkio vyriausias agronomas, 1992 m. reorganizavus tarybinį ūkį į septynias žemės ūkio bendroves, vadovavo vienai iš jų, 1994 m. pradėjo ūkininkauti tėvų žemėje nuo 40 ha žemės, per 10 m. ūkį išplėtė iki 1750 hektarų.
1984 m. priimtas į Komunistų partiją, 2000 m. Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Ukmergės rajono skyriaus narys.
2004–2007 m., 2007–2011 m. ir nuo 2011 m. Ukmergės rajono savivaldybės tarybos narys. 
Lietuvos linų augintojų ir perdirbėjų asociacijos tarybos pirmininkas, 2010 m. Lietuvos ekologinių ūkių asociacijos tarybos narys. Sutuoktinė Eglė, vaikas Aurimas.
Kasciukovičai

Istorija

Miesto statusą įgijo 1938 m.
Rūtelės valsčius

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų tauta – jotvingiai. Nuo XIII–XIV a. iki 1795 m. valsčius priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį valsčius buvo priskirtas Lietuvos Respublikai. 1919–1954 m. dalis valsčiaus kaimų priklausė Kadariškių valsčiui. 1975–1998 m. priklausė Suvalkų vaivadijai.

Administracinis suskirstymas

Bandžiškės, Baranovas, Ešeriškės, Folušas, Ignatovizna, Jalovas, Jasionovas, Juodežeriai, Kadariškės, Kleščuvekas, Kreivėnai, Kupovas, Lizdeikiai, Michaluvka, Olšanka, Pabandžiai, Pašešupė, Pašešupės Palivarkas, Postavelė, Potopiai, Puolimoniai, Rovelė, Rūtelė, Sikorovizna, Smolnica, Smolnikai, Tžcianka, Viežbiškės.

Valsčiaus gamta

Dalis valsčiaus teritorijos yra Suvalkų kraštovaizdžio parke. Valsčiuje teka Potopkos, Šelmentos ir Šešupės upės. Valsčiuje yra ledyno suformuotas Šešupės klonis.
Kvartarolas

Kvartarolas (it. quartarolo) – biloninė Venecijos moneta, įvesta dožo Enriko Dandolo (it. Enrico Dandolo) 1192 m. Svoris – 0,776 g, vertė – 1/4 denaro. Averse buvo raidės VE.NC (Venecia civitas 'Venecijos valstybė'), reverse – kryžius ir lelija.
Vėliau buvo kaldinami kvartarolai, svėrę 1,449 g. Valdant dožui L. Tiepolui (Lorenzo Tiepolo) buvo išleistas dvigubas kvarterolas, svėręs 2,328 g. Ši moneta buvo kaldinama XIII a. pabaigoje ir XIV pirmoje pusėje.
Prekybos rūmai

Prekybos rūmai – prekybininkų savivaldos ir valdymo, interesų atstovavimo ir gynimo organizacija.
Prancūzijoje pirmieji Prekybos rūmai buvo įsteigti 1599 m. (Marselis); inicijavo prekybininkų luomo atstovai. 1700 ir 1701 m. Prancūzijos Vyriausybė įsteigė nemažai tokių rūmų. Iš Prancūzijos paplito tradicija steigti tokius rūmus daugumoje kitų valstybių. Pirmieji Prekybos rūmai Vokietijoje įsteigti 1803 m. Maince Chaptal nutarimu (1802 m. gruodžio 23 d.), pavadinti „Komercijos rūmais“ (vok. Chambre de Commerce). Lietuvoje veikia Lietuvos Respublikos prekybos, pramonės ir amatų rūmai.
Išeminė širdies liga

Ligos priežastys

Pagrindinė priežastis yra aterosklerotinių plokštelių susidarymas širdies vainikinėse kraujagyslėse. Vainikinės arterijos supa širdies paviršių, kur išsišakoja į stambesnes šakas, o šios savo ruožtu išsišakoja į smulkesnes šakeles. Šios smulkiosios šakelės prasiskverbia į širdies raumenį ir jį maitina. Kartais viena ar kelios iš šių kraujagyslių gali susiaurėti dėl cholesterolio (kraujo riebalų) sankaupų. Už cholesterolio pristatymą į ląsteles atsakingi labai mažo tankio ir mažo tankio lipoproteinai (LMTL ir MTL), o už išnešimą – DTL, todėl esant padaugėjus DTL (gerieji lipoproteinai) sumažėja rizika susirgti, o padaugėjus LMTL ir MTL (blogieji lipoproteinai) padidėja rizika susirgti. Vynas, šokoladas, vynuogės didina DTL, mažina LMTL ir MTL, riebus, daug cholesterolio turinti maistas didina LMTL ir MTL, mažina DTL. Rūkymas pažeidžia kraujagyslių epitelį (tam padeda ir stipri kraujotaka, bei padidėjęs kraujospūdis), pažeidimo vietoje pradeda kauptis cholesterolis, kyla uždegimas ir susidaro plokštelės sudarytos iš cholesterolio kristalų, imuninių ląstelių ir uždegiminių baltymų. Ilgainiui jos didėja ir užkemša spindį arba dėl savo kietumo, trapumo įplyšta, plyšusi dalis yra labai „lipni“, ir pritraukia trombocitus bei susidaro trombas aklinai užkemšanti kraujagyslę.

Koronarinės širdies ligos diagnostika

Koronarinei širdies ligai diagnozuoti yra atliekama keletas tyrimų. Vienas iš pirminių tyrimų yra elektrokardiograma (EKG). Pirmiausia ji užrašoma ramybės būklėje pacientui gulint, po to krūvio mėginio (angl. stress-test) metu – pacientui einant ar bėgant judančiu takeliu (angl. treadmill), ar minant stacionaraus dviračio pedalus (veloergometrija). Jeigu šis tyrimas nustato, kad paciento širdis negauna reikiamo kiekio deguonies, kurį perneša kraujas, tuomet reikia atlikti koronarografiją. Šiam tyrimui yra naudojamas kateteris (plonas, lankstus vamzdelis), kad per jį būtų galima suleisti kontrastinės medžiagos į vainikinę arteriją. Specialiu rentgeno aparatu yra filmuojamas ir išsaugomas vainikinių arterijų vaizdas, kuris leidžia gydytojui pamatyti susiaurėjimus paciento vainikinėse arterijose ir nustatyti jų susiaurėjimo laipsnį. Turėdamas šią informaciją gydytojas gali parinkti pacientui racionaliausią gydymo planą.
CppUnit

CppUnit (C++ unit) – atviro kodo (GPL arba LGPL) JUnit testavimo sistemos adaptacija, pritaikant ją C++ kodui testuoti. CppUnit gali pateikti rezultatus XML forma, greitesniam programavimui turi makrokomandų rinkinį, kai ir JUnit palaiko hierarchinę testų struktūrą, turi Windows ir Linux grafinę sąsają.
Jamanašio prefektūra

Istorija

Žmonės šioje teritorijoje gyveno dar prieš 30.000 metų, kurie, kaip ir įprasta tokiais laikais, daugiausiai vertėsi medžiokle ir žvejyba. Nuo VIII amžiaus Jamanašis buvo žinomas kaip Kajaus žemė. Apie 1131 m. Minamoto no Jošikijo sūnus Minamoto no Kijomicu, čia įkūrė Kajaus klaną.

Geografija

Jamanašio prefektūra pietuose ribojasi su Šidzuokos prefektūra, pietryčiuose – su Kanagavos prefektūra, šiaurės rytuose – su Tokijo ir Saitamos prefektūromis bei šiaurės vakaruose – su Nagano prefektūra. Prefektūroje esantis Fudzijamos kalnas sąlygoja gan mažą kritulių kiekį per metus prefektūroje – apie 818 mm.

Miestų, miestelių ir kaimų susijungimai

Nuo 2003 m. kovo mėn. įvykdyta 15 sujungimų. Paskutinis įvykdytas 2006 m. rugpjūčio 1 d. prie Fuefukio miesto buvo prijungtas Ašigavos kaimas – vienintelis kaimas, likęs Higašijacuširo apskrityje, kuri, sujungus kaimą, taip pat buvo panaikinta.

Ekonomika

Jamanašio prefektūros pramonė išvystyta pakankamai gerai: Kofu mieste gaminami papuošalai, robotų technika, o miesteliuose bei kaimeliuose užsiimama žemės ūkiu. Čia pagaminama daug vyno.

Demografija

Jamanašio prefektūroje pakankamai didelė tautinių mažumų įvairovė: net 15 000 brazilų, taip pat yra indų ir nigeriečių.

Turizmas

Jamanašio prefektūra pamėgta turistų. Fudžijamos kalnas, Penki Fudžio ežerai, Kofu miestas, netoli esantis vyno fabrikai, Erindžio ir Kuondžio šventyklos – tai tik dalis labiausiai turistų pamėgtų objektų. Taip pat labai populiarus Fuji-Q Highland pramogų parkas su kvapą gniaužiančiais atrakcionais.

Sportas

Prefektūroje yra viena futbolo komanda, pavadinimu „Ventforet Kōfu“, įsikūrusi Kofu meiste.
Kristaus bažnyčia

Kristaus bažnyčia (angl. Church of Christ) – viena iš vėlyvosios reformacijos krikščionybės krypčių, priklauso Tarptautinių Kristaus Bažnyčių judėjimui (angl. – International Churches of Christ; dar kartais vadinama Boston Church of Christ – „Bostono Kristaus Bažnyčia“). TKB įkurta 1979 m. Bostone, JAV, jos įkūrėjas – Kip McKean.
Tarptautinės Kristaus bažnyčios ištakos – atsinaujinimo judėjimas, kilęs konservatyviose Amerikos laisvosiose bažnyčiose, žinomose kaip „Kristaus bažnyčios". Pastarosios bažnyčios buvo dalis restoracinio (atstatomojo) judėjimo, kurį inicijavo Alexander Cambell (1788-1866). Restoraciniam judėjimui būdinga protestantiška teologinė tradicija bei ultra - kongregacinis struktūrinis modelis (visos valdžios perkėlimą į vietines bendruomenes ir denominacinių struktūrų atsisakymas.) Restoraciniam judėjimui taip pat būdingas įsitikinimas, kad tai yra tikrosios krikščionybės atstatymas, o judėjimui nepriklausančios bažnyčios esą yra iškrypusios iš krikščioniškojo kelio. Paprastai restoracinio judėjimo bažnyčios praktikuoja perktikštijimą.
Vytautas Lastas

Biografija

1950 m. baigė Vilniaus pedagoginį institutą, 1965 m. apgynė disertaciją „Lietuvos vidutinių miestų, kaip rajonus formuojančių centrų, vaidmuo“, geografijos mokslų kandidatas.
Nuo 1950 m. Šiaulių mokytojų instituto (nuo 1951 m. Šiaulių pedagoginis institutas) dėstytojas, 1951–1952 m. Gamtos irgeografijos katedros vedėjas, 1952–1954 m. Šiaulių pedagoginio instituto direktoriaus pavaduotojas. 1954–1958 m. Vilniaus pedagoginio instituto, 1961–1992 m. – Vilniaus universiteto dėstytojas, nuo 1970 m. docentas. 1957–1961 m. dar dirbo Lietuvos mokslų akademijos Ekonomikos institute.
Paskelbė mokslo darbų iš Lietuvos ekonominės ir gyventojų geografijos, mokomųjų priemonių apie Čekoslovakiją, Lenkiją, Vengriją, VDR, Afriką.
Žarėnų herbas

Simbolika

Žarėnų herbas sukurtas miestelio 760 m. jubiliejaus proga. Žarėnai pirmą kartą rašytiniuose šaltiniuose paminėti 1253 m. Herbo fone pavaizduota žemdirbiška atributika – akėčios su viršuje žėrinčia žvaigžde.
Aisėnų dvaras

Istorija

Aisėnų dvaras XIX a. pabaigoje priklausė Memelio apskrities (vok. Kreis Memel) Stankaičių senūnijai (vok. Gemeinde Stankeiten). Tarpukaryje Aisėnų kaime buvo dvaras su užeiga ir vandens malūnu, kurio girnas suko Aisės ir Veiviržo (iškastas 2 km ilgio kanalas) upelių vandenys. Priklausė Vanagų parapijai. Turėjo kapines.

Padavimas

Naktimis po dvaro sodybą jodinėdavęs jau seniai mirusio dvarininko šmėkla. Žynys liepęs atkasti jo kapą, nukirsti mirusiojo galvą ir ją padėti tarp jo kojų. Kai taip buvo padaryta, daugiau niekas jo nebematęs.

Trivia

Laikraštyje „Memeler Dampfboot“. 1873 m. buvo tokia žinutė: „Aisėnų kerdžiaus žmona labai mėgo išgerti ir viską parduodavo, kad galėtų nusipirkti alkoholio. Vyras, bijodamas, kad ji pragers bulvių atsargas, atidavė jas saugoti vienam dvaro gyventojui. Žmona baisiai supyko ir išmušė namų langus. Teismo metu ji atėjo pasipuošusi ir ori, kad net neįtartum ją esant girtuokle. Ji teisinosi, esą langus ji išmušė, nes vyras ją buvo užrakinęs. Tačiau teismas priteisė kaltinamajai tris dienas kalėjimo“.
Kazys Stropus

Biografija

Mokėsi Kartenos pradinėje mokykloje, kurią baigęs padėjo ūkininkauti tėvams. 1929–1931 m. tarnavo Lietuvos kariuomenėje.
1931 m. sukūrė šeimą, pasistatė namus Kartenoje. 1933 m. įstojo į LŠS Kretingos rinktinės Kartenos šaulių būrį.
Po II-jo pasaulinio karo dirbo kelių remonto valdybos darbininku, meistru. Kartenos valsčiuje susikūrus partizanų kuopai, užmezgė su ja ryšį ir, pasirinkęs Klevo slapyvardį, tapo partizanu. Nuo 1947 m. rudens buvo Kardo rinktinės Buganto kuopos vado pavaduotoju.
Žuvo 1948 m. rugpjūčio 12 d. patekęs į stribų ir enkavedistų apsuptį Lubių kaimo (Kartenos valsč.) ūkininko Simono Gaudučio sodyboje, kurioje buvo įrengta kuopos vadovybės slėptuvė.
Loksa

Istorija

Pirmą kartą minima 1687 m.
Gimęs pragarui (filmas)

Turinys

Kainas Adamsonas, amerikietis, karo Vietname dalyvis, keliauja namo. Jis išlipa iš laivo Belfaste, kurio gatvėse vyksta nuožmūs susirėmimai tarp katalikų ir protestantų. Kainas neturi pinigų ir, panašu, neskuba išvykti, ypač sužinojęs, kad kitas laivas į Ameriką anksčiausiai bus po keleto dienų. Jis klajoja neramiomis miesto gatvėmis, tarsi ieškodamas nemalonumų. Jo buvusi žmona jį paliko, karas taip pat nepraėjo be pėdsakų jo psichikai, todėl nesaugumo jausmas pamažu perauga į nepasitenkinimą visomis moterimis. Vieną naktį jis įsilaužia į pensioną, kuriame gyvena aštuonios medicinos seserys. Pradžioje jis ramina merginas, tvirtindamas, kad jam tiesiog reikia pinigų, tačiau gatvėse patruliuoja policija ir Kainas lieka pensione. Merginų laukia ilga naktis, pilna kraujo, smurto ir prievartos...